### NN 67/2017 (12.7.2017.), Odluku o porezima Općine Ljubešćica

Općina Ljubešćica

1583

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16), članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13 – proč. tekst i 137/15 – ispr.) i članka 30. Statuta Općine Ljubešćica (»Službeni vjesnik Varaždinske županije« broj 9/13 i 24/13), Općinsko vijeće Općine Ljubešćica na sjednici održanoj 26. lipnja 2017. godine, donijelo je

ODLUKU

O POREZIMA OPĆINE LJUBEŠĆICA

I. OPĆE ODREDBE

Članak 1.

Ovom se Odlukom utvrđuju vrste poreza Općine Ljubešćica, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun te način obračuna i način plaćanja poreza u skladu sa Zakonom o lokanim porezima (»Narodne novine« broj 115/16).

II. VRSTE POREZA

Članak 2.

Porezi Općine Ljubešćica su:

1. prirez porezu na dohodak

2. porez na potrošnju

3. porez na kuću za odmor

4. porez na korištenje javnih površina

5. porez na nekretnine.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Ljubešćica sukladno odredbama Zakona o lokanim porezima (»Narodne novine« broj 115/16), Zakona o porezu na dohodak (»Narodne novine« broj 115/16) i Pravilnika o porezu na dohodak (»Narodne novine« broj 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

(1) Prirez porezu na dohodak plaća se po stopi od 10% na osnovicu iz članka 4. ove Odluke.

(2) Prirez porezu na dohodak prihod je proračuna Općine Ljubešćica.

(3) Poslove u vezi s utvrđivanjem i naplatom prireza porezu na dohodak za Općinu Ljubešćica obavlja Ministarstvo financija, Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića, (vinjak, rakija i žestoka pića), prirodnih vina, specijalnih vina, piva, i bezalkoholnih pića u ugostiteljskim objektima na području Općine Ljubešćica.

Članak 7.

Obveznik poreza na potrošnju iz članka 6. ove Odluke je fizička i pravna osoba koja pruža ugostiteljske usluge na području Općine Ljubešćica.

Članak 8.

Osnovica poreza na potrošnju iz članka 6. ove Odluke je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 9.

(1) Porez na potrošnju plaća se po stopi od 2,5 %.

(2) Porez na potrošnju prihod je proračuna Općine Ljubešćica.

(3) Utvrđenu obvezu poreza na potrošnju porezni obveznik, od prvog do posljednjeg dana u mjesecu, iskazuje na Obrascu PP – MI-PO do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni.

(4) Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava čijoj se nadležnoj Ispostavi predaje citirani Obrazac iz stavka 3. ovog članka.

3. Porez na kuće za odmor

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Ljubešćica.

Članak 11.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor, u smislu ove Odluke, ne smatraju se gospodarske zgrade koje služe za smještaj poljoprivrednih strojeva, oruđa i drugog pribora, kao i dijelovi objekta koji služe u iste svrhe.

Članak 12.

(1) Porez na kuće za odmor plaća se godišnje 8,00 kuna/m2 korisne površine kuće za odmor.

(2) Porez na kuće za odmor prihod je proračuna Općine Ljubešćica na čijem se području nalazi kuća za odmor.

(3) Obveznici poreza na kuće za odmor dužni su Jedinstvenom upravnom odjelu Općine Ljubešćica ili nadležnoj ispostavi Porezne uprave dostaviti podatke o kućama za odmor koji se odnose na mjesto gdje se nalaze ti objekti, te korisnu površinu kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

(4) Porez na kuće za odmor plaća se u roku 15 dana od dana dostave rješenja o utvrđivanju tog poreza, koje izdaje Ministarstvo financija, Porezna uprava.

Članak 13.

(1) Porez na kuće za odmor ne plaćaju vlasnici objekata koji imaju prebivalište na području Općine Ljubešćica, što dokazuju potvrdom o prebivalištu.

(2) Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

(3) Porez na kuće za odmor ne plaća se na kuće za odmor dok su u njima smješteni prognanici i izbjeglice.

4. Porez na korištenje javnih površina

Članak 14.

(1) Porez na korištenje javne površine plaćaju pravne i fizičke osobe koje privremeno koriste javnu površinu na području Općine Ljubešćica.

(2) Javnom površinom u smislu ove Odluke smatraju se javne površine definirane relevantnim zakonskim odredbama te utvrđene člankom 3. Oduke o komunalnom redu na području Općine Ljubešćica i neizgrađeno građevinsko zemljište u vlasništvu Općine.

(3) Privremenim objektima, u smislu ove Odluke, smatraju se kiosci, manji montažni objekti, pokretne naprave i ugostiteljske terase, definirane Odlukom o komunalnom redu Općine Ljubešćica i relevantnim zakonskim odredbama.

Članak 15.

Za korištenje javnih površina, ovisno o namjeni, utvrđuje se visina poreza na korištenje javnih površina kako slijedi:

|  |  |
| --- | --- |
| 1. kiosci, montažni objekti | 30,00 kn/m2/mjesečno |
| 2. ugostiteljske terase (od 1. 4. do 31. 10. ili 1. 5. do 30. 9.) | 15,00 kn/m2/mjesečno |
| 3. ugostiteljske i slične pokretne prikolice | 20,00 kn/m2/dnevno |
| 4. šatori u kojima se obavlja ugostiteljska djelatnost | 10,00 kn/m2/dnevno |
| 5. cirkusi, luna park, zabavne radnje i slično | 300,00 kn/dnevno |
| 6. prigodne prodaje na stolovima, klupama i štandovima ili bez postavljanja pokretnih naprava | 20,00 kn/m2/dnevno |
| 7. postavljanje stolova, klupa ili štandova u svrhu izborne promidžbe | 15,00 kn/m2/dnevno |
| 8. zamrzivači, uslužne naprave | 5,00 kn/m2/ dnevno |
| 9. javne površine ispred trgovina koja se koriste za izlaganje i prodaju robe | 1,00 kn/m2/dnevno |
| 10. javne površine koje se koriste za utovar, istovar i smještaj građevinskog materijala, postavu skela, ograda gradilišta te u svrhu izvođenja građevinskih radova | 1,00 kn/m2/dnevno |
| 11. javne površine koje se koriste radi građenja, rekonstrukcije i održavanja komunalne i druge infrastrukture te izvođenja istraživačkih i drugih građevinskih radova | 1,50 kn/m2/dnevno |
| 12. postavljanje reklamnih i oglasnih panoa, ploča i drugih objekata koji služe informiranju i reklamiranju | 1,00 kn/dnevno, paušal |
| 13. putokazi i slične naprave na javnim površinama | 1,00 kn/dnevno, paušal |
| 14. pokretne trgovine | 200,00 kn/mjesečno, paušal |
| 15. izlaganje robe bez mogućnosti prodaje | 5,00 kn/m²/dnevno |

Za višednevno korištenje javne površine (minimalno tri dana) iz stavka 1. točke 3., 4. i 6. ovog članka, utvrđuje se porez na korištenje javne površine od 5,00 kn/m2 za svaki dan korištenja.

Članak 16.

(1) Za korištenje javne površine podnosi se zahtjev Jedinstvenom upravnom odjelu, sukladno Odluci o komunalnom redu.

(2) Jedinstveni upravni odjel izdaje odobrenje za privremeno korištenje javne površine, sukladno Odluci o komunalnom redu i ovoj Odluci.

(3) Ako podnositelj zahtjeva ima dospjelog dugovanja prema Općini Ljubešćica s bilo koje osnove, ne može mu se odobriti korištenje javne površine.

(4) Poslove u vezi s naplatom poreza na korištenje javne površine obavlja Ministarstvo financija, Porezna uprava.

Članak 17.

Od obveze plaćanja poreza na korištenje javne površine oslobođene su neprofitne udruge građana i Općina Ljubešćica kada je organizator i pokrovitelj manifestacija humanitarnog, kulturnog, sportskog sadržaja uz obaveznu prethodnu najavu Jedinstvenom upravnom odjelu.

5. Porez na nekretnine

Članak 18.

Posebnom odlukom Općinskog vijeća uredit će se detaljnije sva pitanja utvrđivanja i naplate poreza na nekretnine sukladno odredbama Zakona o lokalnim porezima (»Narodne novine« br. 115/16).

III. PROVEDBENE ODREDBE

Članak 19.

Poslove utvrđivanja, evidentiranja, nadzora, naplate i ovrhe radi naplate prireza porezu na dohodak, poreza na potrošnju, poreza na korištenje javnih površina do donošenja posebne odluke Općinskog vijeća, obavlja Ministarstvo financija, Porezna uprava.

Članak 20.

Glede utvrđivanja, razreza, naplate, žalbe, obnove postupka, zastare, kaznenih i prekršajnih sankcija, te drugih postupovnih odredaba pri utvrđivanju i naplati općinskih poreza iz ove Odluke primjenjuju se odredbe Općeg poreznog zakona, Zakona o lokalnim porezima i svih drugih propisa kojima se regulira predmetno područje.

IV. PRIJELAZNE I ZAVRŠNE ODREDBE

Članak 21.

(1) Postupci utvrđivanja poreza na kuće za odmor započeti po Zakonu o lokalnim porezima (»Narodne novine« 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i ove Odluke.

(2) Rješenja o korištenju javne površine koja su donesena do dana stupanja na snagu ove Odluke ostaju na snazi.

(3) Rješenja o odobravanju pokretne prodaje na području Općine Ljubešćica izdana do dana stupanja na snagu ove Odluke moraju se uskladiti s ovom Odlukom najkasnije u roku od 3 mjeseca od dana stupanja na snagu ove Odluke. Ako ovlaštenici pokretne prodaje ne pristaju na uvjete propisane ovom Odlukom, Rješenja o odobravanju pokretne prodaje na području Općine Ljubešćica će se staviti izvan snage.

Članak 22.

Odredbe članaka 10. – 13. ove Odluke prestaju važiti 1. siječnja 2018. godine.

Članak 23.

Danom stupanja na snagu ove Odluke prestaje važiti Odluka o porezima Općine Ljubešćica (»Službeni vjesnik Varaždinske županije« broj 3/99, 6/02 i 12/03) i Odluka o prirezu poreza na dohodak (»Narodne novine« broj 1/12).

Članak 24.

Ova Odluka stupa na snagu osmog dana od dana objave u »Službenom vjesniku Varaždinske županije« osim odredbi o prirezu poreza na dohodak koje stupaju na snagu prvog dana u mjesecu nakon mjeseca objave u »Narodnim novinama«.

Klasa: 410-01/17-01/12

Urbroj: 2186/025-01-17-3

Ljubešćica, 26. lipnja 2017.

Predsjednik Općinskog vijeća
 Stjepan Ivanušec, v. r.